………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО** **Г-Н ЯВОР ГЕЧЕВ** | **ОДОБРИЛ,****МИНИСТЪР НА ЗЕМЕДЕЛИЕТО:****ЯВОР ГЕЧЕВ**  |

**ДОКЛАД**

от инж. Валентин Чамбов – заместник-министър на земеделието

**Относно:** Проект на Наредба за изменение и допълнение на Наредба № 9 от 2020 г. за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителната агенция по горите, в нейните структури и в държавните предприятия по чл. 163 от Закона за горите

**УВАЖАЕМИ ГОСПОДИН МИНИСТЪР,**

На основание чл. 202 от Закона за горите, внасям за одобрение проект на Наредба за изменение и допълнение на Наредба № 9 от 2020 г. за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителната агенция по горите, в нейните структури и в държавните предприятия по чл. 163 от Закона за горите (oбн., ДВ, бр. 97 от 2020 г.).

**Причини, които налагат приемането на акта**

Наличие на съществуващи несъответствия при сроковете на износване, както и необходимостта от нов начин на разпределяне на елементите между различните категории служители спрямо техните преки задължения. Друг проблем е задължението на административния орган да провежда открита обществена поръчка на две години, която в повечето случаи се обжалва. Тъй като обжалването е допустимо на всеки един етап от процедурата, това води до невъзможност работодателят да осигурява своевременно униформено облекло, каквото задължение има по закон.

**Цели**

Целта на проекта е да се отстранят съществуващи несъответствия и привеждането на наредбата в съответствие с действителната фактическа обстановка, както и подобряване условията на труд и задоволяване потребностите на служителите чрез обезпечаване на необходимото количество (по елементи) теренно облекло за отделните категории служители. С удължаване срока на износване на някои елементи от униформеното представително облекло, които не се ползват ежедневно от някои служители и увеличаване броя на някои от елементите на униформеното теренно облекло за служителите, чиито служебни задължения са основно на терен, ще се постигне тяхното ефективно използване.

**Очаквани резултати от прилагането на акта**

Проектът ще допринесе за по-голяма ефективност при носене и отчитане на сроковете за износване на облеклото и ще доведе до оптимизиране на разходите за униформено облекло, правилно разпределение на видовете облекло спрямо различните категории служители и реалните им потребности от носене на такова. Това ще даде възможност за по-целесъобразно разходване на средства чрез използване на материали с по-добри характеристики. Износването на теренното униформено облекло, което обичайно се ползва при извършване на работа на открито и в нередки случаи при лоши метеорологични условия, е много по-интензивно в сравнение с реалното изхабяване на представителното облекло.

С проекта на наредба се предлагат промени в разпоредби, които регламентират вида, броя и сроковете за износване на видове униформено облекло, както и отмяната на разпоредби, които предвиждат възстановяване на средства за оставащата част от срока на износване на получено униформено облекло.

Съществена промяна в проекта е отпадането на 2 броя костюми (зимен и летен общо 2 сака и 4 панталона/поли) от Приложение № 1, касаещо служителите на Изпълнителна агенция по горите и нейните структури, като вместо това с проекта се предвижда само 1 костюм с 1 сако и 3 броя панталони/поли. Увеличава се и срокът на износване на костюма от 1 година на 3 години. Проектът предвижда да отпадне униформеното представително облекло, ведно с 1 брой вратовръзка/шал за горските инспектори по служебно правоотношение, чиито служебни задължения се изпълняват на терен. Ризите с дълъг ръкав от зимното униформено теренно облекло от 2 бр. стават 3 бр., а тези от лятното теренно облекло с къс ръкав от 1 бр. се увеличават на 2 бр.

Проектът съдържа предложение при напускане на служители (с изключение на случаите при прекратяване на правоотношението при дисциплинарно уволнение) да отпадне изискването за възстановяване на средства за остатъка от срока на доизносване. За яснота се избягва подробното изброяване и препращане към поредица от разпоредби, като е посочено единствената хипотеза, при която ще се възстановяват средства.

По сега действащата наредба при срок на износване 1 г. за общата численост на администрацията на Изпълнителна агенция по горите и нейните структури при сега действащите цени е изчислено, че са необходими средства приблизително в размер на 470 000 лв. (в т. ч. 2 костюма зимен и летен, съответно дамски и мъжки). Следователно, за 3 г. ще са необходими приблизително около 1 410 000 лв. средства от бюджета.

В проекта е предвидено увеличаване срока на износване от 1 г. на 3 г. и намаляване на броя на представителните костюми от 2 бр. (общо 2 сака и 4 панталона/поли) на 1 бр. (1 сако и 3 панталона/поли), за което ще е са необходим финансов ресурс в размер на приблизително 280 000 лв.

В глава трета от наредбата, касаеща униформеното представително и теренно облекло на служителите в държавните предприятия по чл. 163 от ЗГ и териториалните им поделения също са направени промени. И в този раздел се предвижда да отпадне предоставянето на униформено представително облекло на служителите в държавните предприятия и териториалните им поделения, назначени за предотвратяване и установяване на нарушения в горските територии по реда на чл. 188 от ЗГ, като мотивите са аналогични на мотивите, изложени по-горе за горските инспектори. Предвид това изменение е направена и съответната промяна в Приложение № 3.

Проектът предвижда управителните съвети на държавните предприятия да могат да увеличават срока на износване на цялото облекло или на отделни елементи от него, съобразно реалното им изхабяване при ползване, като се вземе предвид вида и характеристиките на облеклото, условията на работа, продължителността на работното време и други фактори, които могат да окажат влияние върху него. И тук при прекратяване на трудовите правоотношения на служителите на държавните предприятие и техните поделения се предвижда да не се заплаща стойността на униформеното облекло за срока на доизносване, освен в случаите на дисциплинарно уволнение.

Намалява се срока на износване на мембранните всесезонни обувки и летните обувки за лицата по чл. 19, ал. 2, т. 2 и ал. 3 от 2 години на 1 година. За служителите в държавните предприятия и техните териториални поделения, назначени за предотвратяване и установяване на нарушения в горските територии по реда на чл. 188 от ЗГ, които няма да получават представително униформено облекло, с оглед естеството им на работа, се увеличават бройките на летните теренни панталони и на летните ризи с къс ръкав.

**Анализ за съответствие с правото на Европейския съюз**

Предложеният проект на наредба не съдържа разпоредби, транспониращи актове на Европейския съюз, поради което не е изготвена и приложена таблица за съответствие с правото на Европейския съюз.

**Финансови и други средства, необходими за прилагането на новата уредба**

Проектът ще доведе до икономия на бюджетни средства в годишен размер приблизително на 376 7000 лв. или за тригодишен период в размер приблизително на 1 130 000 лв., които да бъдат използвани за осъществяване на дейности и контролни функции, вменени на Изпълнителна агенция по горите и нейните структури със Закона за горите.

Предложеният проект не води до въздействие върху държавния бюджет. За приемането на проекта на акт не са необходими допълнителни разходи/трансфери/други плащания по бюджета на Министерството на земеделието.

**Информация за проведените обществени консултации**

В процеса по изработване на проекта на наредба са проведени обществени консултации. На основание чл. 26, ал. 3 и 4 от Закона за нормативните актове, проектите на наредба и доклад (мотиви) са публикувани на интернет страницата на Министерство на земеделието и на Портала за обществени консултации, като на заинтересованите лица е предоставен 30-дневен срок за предложения и становища. Направените целесъобразни бележки и предложения от проведената обществена консултация са отразени.

 В изпълнение на чл. 26, ал. 5 от Закона за нормативните актове справката за проведената обществена консултация, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите, утвърдени със Заповед № РД 09-108 на министъра на земеделието, храните и горите от 11.02.2020 г. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 202 от Закона за горите предлагам да издадете предложения проект на Наредба за изменение и допълнение на Наредба № 9 от 2020 г. за определяне на вида, отличителните знаци, условията и реда за получаване, сроковете за износване на униформеното представително и униформеното теренно облекло от служителите в Изпълнителната агенция по горите, в нейните структури и в държавните предприятия по чл. 163 от Закона за горите (oбн., ДВ, бр. 97 от 2020 г.).

|  |  |
| --- | --- |
| **Приложения:**  | 1. Проект на Наредба;
2. Справка за отразяване на постъпилите становища;
3. Постъпили становища;
4. Справка за отразяване на предложенията и становищата, постъпили от обществената консултация;
5. Постъпили предложения и становища от обществената консултация.
 |

**инж. Валентин Чамбов**

*Заместник-министър*